### NN 30/2025 (21.2.2025.), Pravilnik o izmjenama i dopuni Pravilnika o ribolovnim mogućnostima u gospodarskom ribolovu na moru okružujućom mrežom plivaricom – srdelarom

MINISTARSTVO POLJOPRIVREDE, ŠUMARSTVA I RIBARSTVA

310

Na temelju članka 12. stavka 1. točaka 1., 2., 7. i 8. Zakona o morskom ribarstvu (»Narodne novine«, br. 62/17., 130/17., 14/19., 30/23. i 14/24.) ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNI PRAVILNIKA O RIBOLOVNIM MOGUĆNOSTIMA U GOSPODARSKOM RIBOLOVU NA MORU OKRUŽUJUĆOM MREŽOM PLIVARICOM – SRDELAROM

Članak 1.

U Pravilniku o ribolovnim mogućnostima u gospodarskom ribolovu na moru okružujućom mrežom plivaricom – srdelarom (»Narodne novine«, br. 23/22., 123/22., 13/23., 25/24., 106/24. i 131/24.) članak 3. mijenja se i glasi:

»Članak 3.

(1) Ovim se Pravilnikom u skladu s Prilogom V. točkom 1. Uredbe Vijeća (EU) 2025/219 od 30. siječnja 2025. o utvrđivanju ribolovnih mogućnosti za 2025. za određene riblje stokove i skupine ribljih stokova koje se primjenjuju u Sredozemnom i Crnome moru utvrđuje ukupna nacionalna kvota po vrsti za sva plovila kojima je izdano odobrenje za ribolov plivaricom srdelarom za 2025. godinu, kako slijedi:

– 36.267,45 t srdele

– 10.608,3 t inćuna.

(2) Količine iz stavka 1. ovoga članka podložne su naknadnim izmjenama u slučaju primjene mehanizama koji proizlaze iz članka 15. stavka 8. i članka 16. stavka 8. Uredbe (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ.

(3) Ukupni ulov svih vrsta ograničava se na 100 t po plovilu koje obavlja ribolov okružujućom mrežom plivaricom – srdelarom, tijekom svakog od razdoblja:

a) od zadnjeg dana veljače u 12:00 sati do 31. ožujka u 12:00 sati

b) od 31. ožujka u 12:00 sati do 25. travnja u 24:00 sata

c) od 31. svibnja u 12:00 sati do 30. lipnja u 12:00 sati

d) od 30. lipnja u 12:00 sati do 31. srpnja u 12:00 sati

e) od 31. srpnja u 12:00 sati do 31. kolovoza u 12:00 sati

f) od 31. kolovoza u 12:00 sati do 30. rujna u 12:00 sati

g) od 30. rujna u 12:00 sati do 31. listopada u 12:00 sati

h) od 31. listopada u 12:00 sati do 30. studenoga u 12:00 sati

i) od 30. studenoga u 12:00 sati do 24. prosinca u 12:00 sati.

(4) Ukupni ulov svih vrsta ograničava se na 50 t po plovilu koje obavlja ribolov okružujućom mrežom plivaricom – srdelarom tijekom razdoblja od 16. veljače u 00:00 do zadnjeg dana veljače u 12:00 sati.

(5) Ukupni ulov svih vrsta ograničava se na 25 t po plovilu koje obavlja ribolov okružujućom mrežom plivaricom – srdelarom tijekom razdoblja od 26. svibnja u 00:00 sati do 31. svibnja u 12:00 sati.«.

Članak 2.

Iza članka 3. dodaje se novi članak 3.a s naslovom iznad njega koji glasi:

»Obustava ribolova

Članak 3.a

(1) Temeljem podataka o ukupnom ulovu srdele i inćuna dostavljenih sukladno propisu kojim se uređuje oblik, sadržaj i način vođenja i dostave podataka o ulovu u gospodarskom ribolovu na moru tijekom kalendarske godine, a vodeći računa o članku 3. ovoga Pravilnika, Ministarstvo će utvrditi obustavu ribolova plivaricom srdelarom u trenutku ispunjenja kvote srdele ili inćuna, ovisno što nastupi ranije.

(2) Objavu o obustavi ribolova Ministarstvo objavljuje na mrežnoj stranici Uprave ribarstva https://ribarstvo.mps.hr/.«.

Članak 3.

U članku 5. stavak 2. briše se.

Članak 4.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/22-01/23
 Urbroj: 525-12/717-25-25
 Zagreb, 13. veljače 2025.

Potpredsjednik Vlade
 i ministar
 David Vlajčić, v. r.